《送陈君礼之婺女兼寄徐仲礼》
元代·李孝光

陈公子，骐骥騊駼一日驰万里，珍怪生从渥洼水。

不随众马仰秣刍，覂驾亦莫牵鼓车。陈公子，公起为我舞，我能为尔歌。

古来豪杰不择术，萧曹刀笔终身多。身为国士足可惜，致主尧舜今如何？

陈公子，努力富贵勉自强，白发坐见千丈长。邹阳枚乘焉足学，去学董子登贤良。

读书未及无读律，脱令贫贱犹馨香。陈公子，我之故人柏台史，三年不得书一纸。

鞭麟笞凤作官府，往往吹笙碧云里。芙蓉衣裾云锦褠，手夺天巧天孙愁。

岂忆故人在下土，夜半短衣行饭牛。陈公子，我有《幽兰》《白雪》之古曲，不辞为我歌宿宿。

有使东来即寄书，莫学故人忘我为。

作者简介：李孝光（1285～1350），元代文学家、诗人、学者。初名同祖，字季和，号五峰，后代学者多称之“李五峰”。温州乐清（今属浙江）人。少年时博学，以文章负名当世。他作文取法古人，不趋时尚，与杨维桢并称“杨李”。早年隐居在雁荡五峰山下，四方之士，远来受学，名誉日广。至正七年（1347）应召为秘书监著作郎，至正八年擢升秘书监丞。至正十年（1350）辞职南归，途中病逝通州，享年66岁。著有《五峰集》20卷。